L'àrea d'Igualtat de l'Ajuntament de Sagunt recull el guardó dels Premis Meninas 2021
19 de novembre 2021

![](/media/3pyon5se/c_grupalcalero.jpg?width=850&height=566.9886363636364)

La delegació del Govern en la Comunitat Valenciana ha concedit a l'àrea d'Igualtat de l'Ajuntament de Sagunt un dels Premis Meninas 2021. Estos premis, que enguany arriben a la seua setena edició, distingixen a organitzacions i persones compromeses amb l'erradicació de la violència de gènere en les seues diferents manifestacions, a més d'institucions que han incorporat estratègies i projectes per a combatre la violència contra les dones.

Estos guardons es van entregar ahir, 18 de novembre, en l'Edifici del Rellotge del Port de València. S'emmarquen dins de les activitats commemoratives impulsades pel Govern d'Espanya amb motiu del Dia Internacional de l'Eliminació de la Violència contra la Dona que se celebra el 25 de novembre. El guardó de les Meninas consistix en una estatueta d'una menina de forja realitzada en els tallers ocupacionals dels centres penitenciaris, entregada per la delegada del Govern a la Comunitat Valenciana, Gloria Calero.

L'alcalde de Sagunt i regidor del departament d'Igualtat, ha agraït a la Delegació de Govern la concessió d'este guardó i a l'Àrea d'Igualtat de l'ajuntament pel treball realitzat: «**És un premi a tota una trajectòria que demostra eixa gran labor que es duu a terme des del departament d'Igualtat i que només parla de la professionalitat i qualitat humana de les seues treballadores, que tenen sempre el màxim compromís. Un compromís que s'ha demostrat en l'atenció a les víctimes de gènere, les actuacions de conscienciació de la nostra societat sobre este gran problema, la formació a diferents professionals, al treball amb les entitats associatives, que també els pertany una part d'este premi i, en definitiva, a una gran labor que s'està duent a terme per part d'este departament. És un reconeixement a eixe gran compromís que tenen amb la igualtat entre homes i dones**».

Les raons per les quals l'Ajuntament de Sagunt ha sigut triat per a rebre este premi és la seua contribució a la prevenció i erradicació de la violència contra les dones, així com per l'atenció, assistència, protecció i recuperació de les dones víctimes i dels seus fills i filles en l'àmbit local. També s'ha tingut en compte, la realització d'actuacions de formació especialitzada de professionals en matèria d'igualtat entre dones i homes i de les diferents formes de violència contra les dones, i les seues conseqüències, no sols entre professionals del seu ajuntament, sinó també dels d'altres localitats del Camp de Morvedre. Finalment, per la seua labor de conscienciació i sensibilització del conjunt de la població en matèria d'igualtat i contra la violència masclista.

Les candidatures als Premis Meninas van ser presentades per institucions públiques i associacions feministes i especialitzades en la lluita contra la violència masclista.

![](/media/j1oiaoek/c_grupal2.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-area-d-igualtat-de-l-ajuntament-de-sagunt-recull-el-guardo-dels-premis-meninas-2021/ "Facebook")
*   [](http://twitter.com/share?url=https://aytosagunto.es/va/actualitat/l-area-d-igualtat-de-l-ajuntament-de-sagunt-recull-el-guardo-dels-premis-meninas-2021/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-area-d-igualtat-de-l-ajuntament-de-sagunt-recull-el-guardo-dels-premis-meninas-2021/ "Linked In")
*   [](mailto:?body=https://aytosagunto.es/va/actualitat/l-area-d-igualtat-de-l-ajuntament-de-sagunt-recull-el-guardo-dels-premis-meninas-2021/)